Vilniaus universiteto fondas| Vilniaus universiteto fondas |
| Žanras | Investicijų valdymas |
| Įkurta | 2016 m. balandžio 6 d. |
| Centrinė būstinė | Vilnius, Lietuva |
| Valdomas turtas | 2,6 mln. Eur (2021 m. I ketv.) |
| Tinklalapis |  |

Paramos fondas **Vilniaus universiteto fondas** – pirmasis universitetinis neliečiamojo kapitalo fondas (angl. *endowment fund*) Lietuvoje, įsteigtas 2016 m. balandžio 6 d. Fondo neliečiamajam kapitalui bei tikslinės paramos projektams paramą yra skyrusios per 40 įmonių, virš 1 tūkst. fizinių asmenų. Vilniaus universiteto (VU) fondo neliečiamajam kapitalui teikiama parama yra investuojama, uždirbta investicijų grąža skiriama Vilniaus universitetui.

Istorija
--------

Vilniaus universiteto fondą 2016 m. balandžio 6 d. įsteigė įmonė UAB „Ekspla", atstovaujama Rimanto Kraujalio, įmonė UAB „Light Conversion", atstovaujama prof. Algio Petro Piskarsko, ir investuotojas Alvydas Žabolis. 2017 m. gegužės mėn. suformuotas 1 mln. Eur vertės neliečiamasis kapitalas. 2017 m. Nerijus Numa tapo ketvirtuoju VU fondo dalininku. 2018 m. spalio mėn. suformuota Investicijų valdyba ir Direktoriaus pareigybė. 2019 m. sausį pradėtas Investicijų valdymas. 2019 m. Darius Zubas tapo penktuoju VU fondo dalininku. 2020 m. kovo mėn. Vilniaus universitetui skirta parama iš pirmosios investicijų grąžos. 2020 m. prie VU fondo dalininkų prisijungė Danas Tvarijonavičius ir Arvydas Andrijauskas.

Investicijų valdymas
--------------------

Fondo neliečiamajam kapitalui skirta parama yra investuojama į įvairias turto klases, uždirbta investicijų grąža gali būti reinvestuojama (iki 50%) arba skiriama Vilniaus universitetui. Už Vilniaus universiteto fondo investicijų valdymą ir strategiją yra atsakinga Investicijų valdyba, kurią skiria Fondo dalininkai. Fondas viešina ketvirtines Investicijų valdymo ataskaitas. 2021 m. I ketvirčio ataskaitos duomenimis, Fondas valdo 2,6 mln. Eur vertės investicinį portfelį. 

Neliečiamojo kapitalo investicijų alokacija| Turto klasė | Ilgalaikis turto išskaidymas | Minimali išskaidymo riba | Maksimali išskaidymo riba | Palyginamasis indeksas |
| --- | --- | --- | --- | --- |
| Europos akcijos | 25% | 15% | 30% | Stoxx Europe 50, EUR |
| Pasaulio akcijos | 20% | 10% | 30% | MSCI World, EUR |
| Besivystančių šalių akcijos | 5% | 0% | 10% | MSCI Emerging Markets, EUR |
| Euro-zonos vyriausybių obligacijos | 25% | 10% | 40% | Bloomberg Barclays Euro Treasury Bond Index |
| Įmonių obligacijos | 10% | 10% | 30% | Bloomberg Barclays Euro Corporate Bond Index |
| Aukšto pajamingumo obligacijos | 5% | 0% | 10% | Markit iBoxx Euro Liquid High Yield Index |
| Alternatyvios investicijos | 10% | 0% | 35% | EURIBOR 6M + 3% |
| Pinigų rinkos priemonės | 0% | 0% | 10% | EURIBOR 6M |

Paramos skyrimas
----------------

Vilniaus universiteto fondas yra išskyręs 6 prioritetines sritis, kurioms skiriama parama iš investicijų grąžos, gautos investavus neliečiamąjį kapitalą:

1. Stipendijos talentingiausiems studentams.
2. Stažuotės studentams, dėstytojams, mokslininkams.
3. Talentingiausių akademikų pritraukimas.
4. Globalius poreikius atitinkančios studijų programos.
5. Aukštos pridėtinės vertės moksliniai tyrimai.
6. Infrastruktūra mokslo ir studijų kokybės gerinimui.

Kitus projektus, kurie neįeina į prioritetų sąrašą, VU fondas remia iš liečiamajam kapitalui skirtos tikslinės paramos.

Pripažinimas
------------

2020 m. kovo 4 d. Vilniaus miesto savivaldybės taryba Vilniaus universiteto fondą pripažino pirmuoju Vilniaus miesto savivaldybės mecenuojamuoju projektu. Alvydas Žabolis, UAB „Light Conversion", UAB „Ekspla", Nerijus Numa ir Darius Zubas už paramą VU fondui gavo Vilniaus miesto savivaldybės mecenatų vardus. 2021 m. Vilniaus miesto savivaldybės mecenato vardą gavo VU fondo rėmėjas Danas Tvarijonavičius.

Šaltiniai
---------

1. 1 2 3   *5-metį švenčiančio VU fondo mecenatai: stiprus universitetas – stipri Lietuva*. Delfi.lt. Nuoroda tikrinta 2021-04-27.
2. 1 2 3 4  *Mokslą remiantys mecenatai: Lietuvos ateitis priklauso nuo to, kaip greitai pavyks sukurti mokslo žiniomis pagrįstą ekonomiką ir visuomenę*. Lrt.lt. Nuoroda tikrinta 2021-04-27.
3. ↑  Vilniaus universiteto fondas. Investavimo strategija. vuf.lt. Nuoroda tikrinta 2021-04-28.
4. ↑  Vilniaus universiteto fondas. Dokumentai. vuf.lt Nuoroda tikrinta 2021-04-28
5. ↑  VU fondas uždirbo 3,4%, investuos į universiteto startuolius. vz.lt Nuoroda tikrinta 2021-04-28
6. ↑  Savivaldybės mecenatų vardai suteikti sostinės kultūros, meno ir mokslo globėjams. Archyvuota kopija 2022-02-05 iš Wayback Machine projekto. vilnius.lt Nuoroda tikrinta 2021-04-28